PREHĽAD 
BILATERÁLNEJ   SPOLUPRÁCE
medzi členskými krajinami EÚ a SR 
v roku 2001

Belgické kráľovstvo

Dánske kráľovstvo

Francúzska republika

Holandské kráľovstvo

Spolková republika Nemecko

Nórske kráľovstvo

Španielske kráľovstvo

Talianska republika

Spojené kráľovstvo Veľkej Británie a Severného Írska

  

Správa o bilaterálnej pomoci členských krajín EÚ a Nórskeho kráľovstva

Úvod

Správa bola vypracovaná na základe úlohy  vyplývajúcej z uznesenia vlády SR č. 299 zo 4. apríla 2001 uloženej podpredsedníčke vlády pre európsku integráciu a predstavuje situáciu stavu do 31.12. 2001.

Táto správa o bilaterálnej zahraničnej pomoci zahrňuje 8 krajín EÚ a Nórsko. V súčasnosti  je táto spolupráca veľmi heterogénna, vzhľadom na uvedené rôzne formy a hlavne zdroje zahraničnej pomoci, ktoré sú v prevažnej miere v realizačnej časti projektov koordinované donorskými štátmi priamo. Úrad vlády SR pripravuje koordinačnú Smernicu pre predkladanie a hodnotenie projektov podľa bilaterálnych zmlúv o zahraničnej pomoci v predstupovom procese, ktorá by mala tento proces v budúcnosti v maximálnej možnej miere sprehľadniť.

	Celkový pohľad zahraničnej pomoci podľa jednotlivých krajín udáva priložená tabuľka. Určité neúplnosti v prehľade vyplývajú zo značnej rôznorodosti foriem spolupráce. Podľa záverečnej tabuľky sa na základe údajov dá konštatovať, že zahraničná pomoc poskytnutá Slovenskej republike v rámci bilaterálnej pomoci krajín EÚ a Nórskeho kráľovstva predstavovala celkový objem 13,152 M EUR čo je cca 556 449 tisíc Sk.

Význam a obsah zahraničnej pomoci

Cieľom programov bilaterálnej pomoci krajín EÚ a Nórskeho kráľovstva na jednej stane a Slovenskej republiky na strane druhej je posilnenie spolupráce za účelom podpory stability a bezpečnosti v stredoeurópskom regióne a ďalšieho pokroku pri plnení  kritérií na členstvo v Európskej únii ako aj plnenie Národného programu na prijatie acquis communutaire. 

Zahraničná pomoc je významným nástrojom v procese transformácie hospodárstva a spoločnosti prebiehajúcej v Slovenskej republike. Pod pojmom zahraničná pomoc sa chápe široké spektrum poradenstva, prenos know-how, nových technológií, študijné pobyty, stáže, vzdelávacie aktivity, finančné granty a pod. Okrem tejto „oficiálnej“ pomoci, z finančných prostriedkov vyčlenených vládami krajín EÚ a Nórskeho kráľovstva na zahraničnú pomoc štátom SVE alebo priamo SR, niektoré štáty poskytujú pomoc aj priamo konečným prijímateľom, ktorými môžu byť fyzické osoby napr. formou štipendií a študijných pobytov, súkromné firmy napr. formou školenia pracovníkov, poradenstva a pod. 

Nástroje koordinácie zahraničnej pomoci

Na základe uznesenia vlády  č. 299 zo 4. apríla 2001 sa presunuli kompetencie koordinácie programov bilaterálnej pomoci členských štátov EÚ z Ministerstva zahraničných vecí SR na Úrad vlády SR, ktorý zabezpečuje predvstupovú pomoc Slovenskej republike prostredníctvom odboru zahraničnej pomoci (OZP). Nástrojom riadenia a koordinácie zahraničnej pomoci vo vzťahu k rezortom bola Národná zmiešaná komisia, ktorej členov na základe nominácie ústredných orgánov štátnej správy menovala podpredsedníčka vlády Mária Kadlečíková dňa 24. 9. 2001.  Predsedom Národnej zmiešanej komisie bol v roku 2001 Michal Maťaš, riaditeľ OZP. 
BELGICKÉ KRÁĽOVSTVO

Flámske spoločenstvo Belgického kráľovstva

	Po voľbách v júni 1999 novonastupujúca flámska vláda predstavila novú stratégiu svojej zahraničnej politiky. V rámci novej stratégie spolupráce Flámsko sústreďuje úsilie a prostriedky do vzťahov s 10 kandidátskymi krajinami strednej a východnej Európy. Bilaterálna spolupráca sa bude vykonávať na základe podpísanej rámcovej zmluvy o spolupráci. Ministerstvo pre flámske záležitosti Belgického kráľovstva v rámci novej flámskej politiky vyčleňuje každoročne zo svojho rozpočtu pre bilaterálnu spoluprácu určité finančné prostriedky. Navrhovaná suma pre Slovenskú republiku v roku 2001 bola 38 mil. BEF. Zmluva o spolupráci so SR ako jedinou z krajín SVE nie je ešte podpísaná. Po vzájomnej dohode MZV Flámska a ÚV SR bola vypísaná v septembri 2001 výzva na predkladanie projektov, na ktorú reagovalo 23 subjektov. Po výbere a hodnotení predložených projektov na národnej úrovní sa dňa 19. 10. 2001 v Bruseli stretla Flámsko-slovenská zmiešaná komisia, ktorá urobila spoločný výber projektov na základe hodnotiacich kritérií.
	
Strategickým zámerom novej flámskej politiky je prispieť : 
•	k inštitučnej stabilite,
•	k budovaniu stability,
•	k budovaniu demokratických rozhodovacích inštitútov,
•	k podpore ľudských práv,
•	k propagácii vlastného spoločenského modelu,
•	k budovaniu trhovej ekonomiky.
 
Operačnými cieľmi politiky sú :
•	príprava verejnej služby a odborníkov,
•	výmeny vedomostí a skúseností,
•	budovanie demokratickej občianskej spoločnosti,
•	aplikácia flámskeho sociálneho modelu a štruktúr v partnerskej krajine,
•	realizovanie ekologických zámerov,
•	posilňovanie ekonomických štruktúr.
	
	V rámci sektorového zamerania sa má spolupráca so Slovenskou republikou sústreďovať na nasledujúce oblasti: 	Flámske expertízy zohľadňujúce flámske záujmy – prístavy, poľnohospodárstvo, životné prostredie, malé a stredné podnikanie, stavebníctvo, finančníctvo, štrukturálne fondy, prípravu kádrov v oblasti verejnej služby a miestnych úradov, vzdelávanie informačných technológií a zdravotníctvo. Ciele  projektov navrhovaných v rámci tohoto programu musia byť v súlade s prioritami stanovenými v Národnom programe na prijatie acquis communautaire/Partnerstvo pre vstup.

Vláda Flámskeho spoločenstva Belgického kráľovstva na svojom zasadnutí dňa 14. 12. 2001 sa rozhodla pokračovať v spolupráci so Slovenskou republikou, schválila pridelenie finančných prostriedkov na vybrané projekty pre rok 2001 vo výške 536.194 EUR a odsúhlasila  rovnakú finančnú podporu pre SR aj  pre rok 2002.   

Zoznam vybraných projekty na rok 2001 uvádza tabuľka č. 1 a je tiež zverejnený na www stránke Úradu vlády. Ďalšia výzva na predkladanie projektov bola zverejnená v decembri 2001 a výber a hodnotenie projektov prebehne do konca februára 2002.
Tabuľka č. 1 : Prehľad projektov v roku 2001 (Flámsko-slovenská spolupráca)

Názov projektu
	Finančná čiastka	
VCM-Sociálna drogová politika (Social Drug Policy)	  85.000 €	
Aquaplus–Budovanie enviromentálnych kapacít(Environmental Capacity Building)	100.339 €	
WES – Training on Rural Tourism	134.531 €	
Westtoer – Strategické  plánovanie cestovného ruchu (Strategic Tourism Planning)	  95.182 €	
VKW – Kolektívne vyjednávanie v SME (Collective Bargaining in  SME’s)	121.142 €	
                                                                   SPOLU	536.194 €

Valónsky región a Francúzske spoločenstvo Belgického kráľovstva

Dňa 30. marca 2001 bola podpísaná bilaterálna dohoda o spolupráci medzi Francúzskym spoločenstvom a Valónskym regiónom na jednej strane a Slovenskou republikou na druhej strane. V zmysle aplikácie tejto dohody bola menovaná Stála zmiešaná komisia, ktorej cieľom bolo konkretizovanie, schválenie  a podpísanie programu spolupráce na dvojročné obdobie. Prvé zasadanie Stálej zmiešanej komisie sa konalo v dňoch 29. - 30. novembra 2001 v Bruseli. Zmluvné strany schválili nasledujúci program spolupráce pre roky 2002 a 2003 a svoju budúcu spoluprácu zamerali na tieto prioritné oblasti:
•	veda a výskum -  zintenzívnenie vedeckej spolupráce medzi SAV, slovenskými vysokými školami a vysokými školami Spoločenstva Valónsko-Brusel, 
•	oblasť školstva, pedagogická spolupráca a vzdelávanie - pokračovanie vzdelávania vo francúzštine na univerzitách a stredoškolských školách
•	štipendiá – vyčlenenie  prioritne na projekty z nasledujúcich oblastí: 
-	projekt z oblasti pedagogickej spolupráce vzdelávanie štátnych úradníkov z oblasti, medzinárodných vzťahov,
-	vedecká spolupráca,
-	jazyk a literatúra,
-	knihy a verejné knižnice,
-	médiá,
-	umelecké vzdelávanie,
-	vzdelávanie vedúcich pracovníkov kultúrnych a vzdelávacích inštitúcií,
-	ekonomické a administratívne vedy,
-	súčasná história,
-	verejné právo, ľudské práva, európske inštitúcie.
•	kultúra - zmluvné strany umožnia svojim občanom oboznámiť sa s kultúrou druhej zmluvnej strany,
•	mládež - pokračovanie v programe umožňujúcom mládežnícke výmeny ( festival, kolokvium, …) a školské výmeny. Výmeny mládeže v rámci programu EÚ „ Mládež „ ako aj medzi školskými zariadeniami. U školských zariadení budú uprednostňované bilingválne gymnázia s francúzskym programom,
•	odborné vzdelávanie - vzdelávanie odborníkov z oblasti zamestnanosti, odborného vzdelávania a regionálneho rozvoja,
•	životné prostredie - výmena informácií a transfer know-how v oblasti ozdravenia priemyselne zanedbaných zón, s cieľom transformovať ich na ekonomicky aktívne zóny.

Spoločenstvo Valónsko-Brusel bude podporovať tie aktivity, ktoré slovenskej strane pomôžu prijať acquis communautaire.
Organizácia spoločného ročného programu je ladená v duchu « Európa a Frankofónia », ktorý umožňuje diplomatom a vysokým štátnym úradníkom kandidátskych krajín spoznať frankofónne aspekty inštitúcií Európskej Únie a ďalších orgánov v Štrasburgu, Luxemburgu a Bruseli. Taktiež budú organizované nepretržité pobyty pre tlmočníkov kandidátskych krajín. Tento program sa predkladá pre roky 2002-2003 a jeho celé znenie tvorí prílohu tejto správy. 

Finančné prostriedky poskytnuté Valónskym regiónom a Francúzskym spoločenstvom neboli vyčíslené.

DÁNSKE  KRÁĽOVSTVO

Bilaterálna pomoc Dánskeho kráľovstva sa realizuje prostredníctvom Výboru pre medzinárodné výdavky, Ministerstva financií DK a bol pri ňom zriadený Sekretariát pre pomoc krajinám SVE. Hlavnou náplňou jeho činnosti je poskytovanie technickej pomoci pri budovaní administratívnych kapacít krajín SVE v jednotlivých oblastiach činnosti. Sekretariát sa zameriava primárne na oblasť ochrany a tvorby životného prostredia, do ktorej smeruje cca 60-65% celkového objemu pomoci. Ďalšími významnými oblasťami sú demokratizácia a budovanie občianskej spoločnosti, rozvoj tretieho sektora, rozvoj malého a stredného podnikania. V roku 1997 sa rozšírilo poskytovanie pomoci i na oblasť prípravy krajín SVE na vstup do NATO, a od roku 1998 i na oblasť ich prípravy na vstup do EÚ. 

Objem pomoci na rok 2001 pre SVE predstavoval cca 1,4 miliárd DKK. Slovenská republika nepatrí medzi prioritné krajiny pre Dánske kráľovstvo z hľadiska poskytovanej pomoci. Hlavný objem prostriedkov je určený pre baltické krajiny. Podiel Slovenskej republiky na prijímanej pomoci predstavuje – 2,60 %, čo je 38,3 miliónov DKK, resp. 8. miesto.

Poskytovanie pomoci je decentralizované na príslušné ministerstvá, resp. im podriadené inštitúcie. Sekretariát pomoci krajinám SVE zohráva všeobecne koordinačnú a kontrolnú úlohu, podieľa sa na tvorbe zásad poskytovania pomoci, na stanovení priorít, rámcovom rozdelení pomoci medzi jednotlivé krajiny a pod. 

Vo vzťahu k SR realizuje dánska strana dva hlavné projekty:
•	príprava na aproximáciu legislatívy v oblasti ochrany životného prostredia v spolupráci s MŽP SR – v objeme cca 26-28 mil. DKK
•	príprava SR na vstup do EÚ (v spolupráci s ÚV SR) – v objeme cca 10 mil. DKK. 

Celková finančná pomoc Dánskeho kráľovstva pre Slovenskú republiku predstavovala vo výške  3 659789 EUR v roku 2001.

Tabuľka č. 2 : Prehľad projektov v roku 2001 ( Dánsko-slovenská spolupráca)

Názov projektu
	
Suma
V DDK	
Manažment záplav na Slovensku (Flood Management in Slovakia)	 4 088 171	
Odstávka jadrovej elektrárne Bohunice(Bohunice International Decommisioning)	12.000.000	
Identifikácia diaľkového kúrenia na Slovensku(Identification District Heating in Slovakia)	180.520	
Kniha týkajúca sa slovensko-dánskej enviromentálnej spolupráce(Book regarding the Slovak-Danish Environmental   Co-operation)	350.000	
Investičné projekty vodného sektoru(Water Sector Invest Projects)	822.658	
Spaľovanie odpadov ( Waste Inceneration)	1.398.009	
Vytvorenie enviromentálneho výchovného centra Varín(Establishment of Varín Environmental Education Centre)  	3.116.478	
Štúdia efektívnosti enviromentálneho monitoringu na vzdelávacej a inštitucionálnej báze (Feasibility Study on the Educational and Institutional Basis of  Environmental Monitoring)                                                                	558.390	
                                                                Ekologické projekty spolu	22.514.226	
Bilaterálna príprava projektov PHARE(Bilateral Preparation of PHARE Projects)	204.000	
 Program spolupráce v oblasti obrany (Defence Co-operation Programme)	139.000	
Podpora demokratického rozvoja (Support for Democracy Development )102 projektov	1.279.804	
Prípravný program na vstup do EÚ (EU Preparation Programme) 24 projektov	3.041.900	
Democracy Fund	4664704	
                                                                                              SPOLU	27.178.930	

FRANCÚZSKA REPUBLIKA

Bilaterálna spolupráca s Francúzskou republikou sa realizuje na základe Programu kultúrnej, školskej, jazykovej, vedeckej, odbornej a inštitucionálnej spolupráce medzi vládou Francúzskej republiky a vládou Slovenskej republiky na roky 1999 až 2002, ktorá bola podpísaná dňa 18. 10. 1999. 

V súčasnosti je koodinácou spolupráce s kandidátskymi krajinami poverené Generálne riaditeľstvo pre medzinárodnú spoluprácu a rozvoj Ministerstva zahraničných vecí Francúzskej republiky. Väčšina projektov je financovaná Fondom pre spoluprácu Ministerstva zahraničných vecí Francúzskej republiky, ale sú do nej aktívne zapojené aj iné vládne inštitúcie ako napríklad Ministerstvo hospodárstva, financií a priemyslu FR či Národný štatistický úrad FR. Generálne riaditeľstvo MZV FR spravuje rozpočet a prideľuje finančné prostriedky v oblasti kultúry, vzdelávania, vedeckej a technickej spolupráce v spolupráci s Francúzskym inštitútom v Bratislave.  

V oblasti odbornej a inštitucionálnej spolupráce bolo odborným pracovníkom udelených v rokoch 2001 spolu 31 štipendií v celkovej sume 780 000 FF čo je 118910 EUR. V rámci odbornej a inštitucionálnej spolupráce sa v roku 2001 realizovalo 15 projektov v celkovej sume 399 887 EUR. Projekty sa týkali nasledujúcich oblastí :
•	Riadenie administratívy : 3 projekty 
•	Právny štát a verejná sloboda : 2 projekty
•	Miestny a mestský rozvoj : 4 projekty
•	Sociálny rozvoj : 1 projekt
•	Odborné a technické vzdelávanie : 2 projekty
•	Ekonomický program – podpora investícií : 1 projekt
•	Prírodné zdroje a životné prostredie : 1 projekt
•	Univerzitná spolupráca : 1 projekt

Finančná podpora spolu v roku 2001 bola 518 797 EUR.

Tabuľka č. 3a :Prehľad projektov v roku 2001 (Francúzsko-slovenská spolupráca)

Názov projektu
	Popis	
Riadenie administratívy	Vzdelávanie štátnej správy	
Riadenie administratívy	Vzdelávanie úradníkov v spolupráci s OBIPO	
Riadenie administratívy 	Spolupráca a legislatívna pomoc v rámci reformy verejnej správy	
Právny štát a verejná sloboda	Pomoc slovenskej justícií	
Právny štát a verejná sloboda	Policajná spolupráca	
Miestny a mestský rozvoj	1.francúzsko-slovenské zasadnutie starostov miest a obcí 	
Miestny a mestský rozvoj	Kráľovské mestá	
 Sociálny rozvoj	Vzdelávanie rómskych mediátorov	
Miestny a mestský rozvoj	Rómske obydlia, rozvoj mestskej časti Lunik IX v Košiciach	
Miestny a mestský rozvoj	Bytová politika 
Ministerstvo  výstavby a regionálneho rozvoja SR	
Odborné a technické vzdelávanie 	Vzdelávanie v oblasti manažmentu a marketingu s NARMSP	
Odborné a technické vzdelávanie	CEPAC Slovensko – Transfer konceptu kvality	
Ekonomický program-podpora investícií	Bilaterálna spolupráca v oblasti normalizácie, certifikácie a kvality 	
Prírodné zdroje a životné prostredie	Podpora regionálneho vplyvu Úradu jadrového dozoru	
Univerzitná spolupráca	Financie a NTIC	

Tabuľka č. 3b :Štipendiá v roku 2001
			
Zameranie	Počet štipendií	
Špecializovaní lekári(1mesačné stáže v nemocniciach alebo výskumných strediskách) 	10	
Medzinárodný inštitút verejnej správy	13	
Medzinárodný inštitút ľudských práv	5	
Iné(Národná škola verejnej správy, Národná škola colníkov.)	3	
                                                                         Spolu
	31	

HOLANDSKÉ  KRÁĽOVSTVO 

Bilaterálnu spoluprácu medzi Holandským kráľovstvom a SR vyjadruje Memorandum o porozumení, ktoré bolo podpísané 1.11. 2000. Memorandum o porozumení pokrýva témy projektov spolupráce na nasledujúci rok. Vlastnú realizáciu projektov zveruje holandská vláda agentúre Senter, ktorá je agentúrou holandského Ministerstva hospodárskych vzťahov. 

Ťažiskom holandskej pomoci je podstatnou mierou prispieť k procesu demokratizácie a k prechodu od plánovaného hospodárstva k trhovému hospodárstvu v štátoch SVE. Pre rok 2001 a 2002 sú predstavené 2 predvstupové programy :

PSO – program pre spoluprácu s krajinami SVE - predvstupový program, ktorý  pomôže SR splniť ekonomické kritéria členstva v EÚ. Zmyslom programu PSO je transfer know-how z holandského súkromného sektoru do krajín SVE. Projekty pre SR v roku 2001 boli zamerané na posilnenie ekonomických inštitúcií.
Typy projektov :
•	DLHODOBÉ PROJEKTY v oblasti transferu tovaru a služieb,
•	KRÁTKODOBÉ PROJEKTY – pracovné návštevy a semináre.

MATRA – podporuje NEEKONOMICKÉ činnosti v nasledovných oblastiach :
1.	Legislatíva a právo
2.	Verejná správa/ verejný poriadok/polícia
3.	Životné prostredie/MVO
4.	Posilnenie enviromentálnej správy
5.	Výstavba
6.	Vzdelávanie
7.	Poskytovanie informácií/médiá
8.	Umenie
9.	Sociálna starostlivosť
10.	Zdravotnícka starostlivosť
11.	Pracovná a sociálna politika
12.	Ľudské práva/menšiny 

Finančná podpora spolu v roku 2001 predstavovala 1724365 EUR.

Tabuľka č. 4 : Prehľad projektov v roku 2001 (Holandsko-slovenská spolupráca)

Názov	Sektor	Suma
	
Strategická analýza finančného dopade implementácie zdravotníckej a bezpečnostnej legislatívy (Strategic Analysing of the financial impact of the implementation of health and safety legislation)	Ministerstvo práce a sociálnych vecí	EUR 226.890,10	
Rovnaké príležitosti v Slovenskej republike (Equal Opportunities in the Slovak Republic)	Ministerstvo práce a sociálnych vecí	EUR 340.335,16	
Propagácia práv pacientov na Slovensku (Promotion of Patients’ rights   in Slovakia)	Ministerstvo zdravotníctva	EUR 340.335,16	
Implementácia acquis a zvýšenie konkurencie schopnosti (Implementation of acquis and enhanced competition advocacy	Ministerstvo hospodárstva	EUR 226.890,10	
Rozvoj dobrej hygienickej praxe v rámci slovenského poľnohospodárskeho sektoru  (Development of good hygiene practices within the Slovak agricultural sector)	Ministerstvo poľnohospodárstva	EUR 363.024,17	
Inštitucionálna podpora Telekomunikačného úradu SR(Institutional strengthening of the Telecommunication Office of the SR)	Ministerstvo dopravy, pôšt a telekomunikácií	EUR 226.890,10	
                                                                                                   SPOLU	1724364,79 EUR	

SPOLKOVÁ  REPUBLIKA  NEMECKO
	                                
            V súčasnosti prebieha bilaterálna spolupráca na úrovni Spolkových krajín Bavorsko a Sasko. V  rámci bavorsko-slovenskej spolupráce, ktorá je najrozvinutejšia, pôsobí zmiešaná komisia zasadajúca raz ročne. So Spolkovou krajinou Sasko bolo podpísané Memorandum o spolupráci. Toto by malo v budúcnosti priniesť ďalší rozvoj bilaterálnych vzťahov.

Pri veľvyslanectve NSR v Bratislave funguje Koordinačné stredisko hospodárskeho poradenstva, ktoré koordinuje projekty spolupráce v rámci programu TRANSFORM. Program TRANSFORM je celonemecký program na podporu hospodárstva a vstupu KK do EÚ. Bol zahájený v roku 1994 a do roku 2001 bolo v rámci neho podporených viac ako 100 slovenských projektov v celkovej sume 53 mil. DEM. Od roku 2001 program TRANSFORM prechádza do útlmu. V minulom roku neboli naprogramované žiadne nové projekty v SR. Nemecká vláda vyčlenila pre TRANSFORM pre rok 2001 celkovú sumu 80 mil. DEM, z ktorých Slovenská republika čerpala na dokončenie 12 projektov sumu 3 mil. DEM.

Pre Slovenskú republiku v rámci bilaterálnej spolupráce s NSR bola celková finančná podpora 1 533 894 EUR v roku 2001.

Tabuľka č. 5 : Prehľad projektov v roku  2001(Nemecko-slovenská spolupráca)

Popis projektu	Doba trvania 	Prijímateľ
	
Reforma obchodného a trestného práva	1996- otvorený	rôzne 	
Podpora malým a stredným podnikom	2000 - 2002	Žilina, Trenčín, Trnava	
Tréning poradcov RAICs/BIC	2000 - 2002	Národná agentúra pre podporu SME	
Podpora obuvníckeho a kožiarskeho priemyslu	2000-2001	SOPK Trenčín	
Podpora strojárenských podnikov	2000-2002	SOPK Prešov, Košice	
Reštrukturalizácia a regulácia energetického hospodárstva	1999-2001	MH SR	
Ochrana obchodu a zlepšenie podnikateľského prostredia	2001-2002	SZZ,SZK	
Dátový systém BCPB	1997-2002	Stredisko cenných papierov	
Vzdelávanie štátnych úradníkov	1999-2002	ÚV SR	
Partnerské zväzy v oblasti zeleniny, ovocia a vína	1998-2002	Ministerstvo pôdohospodárstva	
Podpora regionálneho rozvoja	1995 - 2001	Regionálne agentúry	
Reforma trestno-procesného práva	1996- otvorený	rôzne 	

NÓRSKE  KRÁĽOVSTVO

Ministerstvo zahraničných vecí Nórskeho kráľovstva vydalo Akčný plán pre kandidátske krajiny, ktorý si kladie za cieľ podieľať sa na príprave vstupu kandidátskych krajín do Európskej únie. Na obdobie 2001-2002 bolo v rámci rozpočtu MZV NK na realizáciu plánu vyčlenených 169 mil. NOK a 40% z tejto sumy je určených pre kandidátske krajiny. Počíta sa aj s priamou finančnou podporou projektov zo Slovenska. 	Cieľom plánu je posilniť bezpečnosť, stabilitu, udržateľný rast a rozvoj v Európe prostredníctvom zapojenia baltických krajín a krajín strednej a východnej Európy do politickej a hospodárskej spolupráce prostredníctvom ich členstva v EÚ. Rovnako dôležitým cieľom je aj rozvoj spolupráce medzi Nórskom a kandidátskymi krajinami vo vybraných oblastiach. 

	Hlavná pozornosť nórskej strany voči kandidátskym krajinám zahrnutých do Akčného plánu je venovaná oblastiam:
• demokracia, základné práva, rovnoprávnosť pohlaví a aktívna občianska spoločnosť    
• životné prostredie a udržateľný rozvoj
• výskum, vzdelávanie a kultúra
• verejná správa, správne systémy a trhová orientácia
• sektor spravodlivosti
 
	V roku 2001 finančnú podporu dostalo 8 slovenských projektov v celkovej sume 2 058 000 NOK čo je 260 193 EUR.

Tabuľka č. 6 : Prehľad projektov v roku 2001 ( Nórsko-slovenská spolupráca)

Názov projektu
	Suma
v NOK	
Tlač antológie noviel slovenských a nórskych spisovateliek	38 000	
Seminár o vzťahu medzi cirkvou a rómskym obyvateľstvom	80 000	
Brožúra o EHS	10 000	
Rozvoj demokracie	1 200 000	
Projekt Najvyššieho kontrolného úradu pre revízorov	380 000	
Projekt Červeného kríža	250 000	
Podpora rómskej menšiny	100 000	
                                                                                          
                                                                                            SPOLU	
2 058 000	

ŠPANIELSKE   KRÁĽOVSTVO

Za koordináciu zahraničnej pomoci v Španielskom kráľovstve zodpovedá Španielska agentúra pre medzinárodnú spoluprácu – AECI, ktorá je pri Ministerstve zahraničných vecí ŠK. Bilaterálna spolupráca prebieha na základe Dohody o spolupráci, ktorá bola podpísaná na obdobie 1999 až 2001.

Bilaterálna pomoc Španielskeho kráľovstva Slovenskej republike je od roku 1997 hlavne zameraná do oblasti vzdelávania, a to podpore štúdiu španielčiny na bilingválnych gymnáziách. V roku 2001 bol vypracovaný dlhodobý program rozširovania bilingválnych sekcií na slovenských gymnáziách, ktorého cieľom je otvoriť každé dva roky jednu novú španielsku sekciu  až do roku 2010. Toho času je na Slovensku 5 bilingválnych sekcií v Bratislave, v Žiline, v Nitre, v Trstenej a v Košiciach. 

Materiálna pomoc pre bilingválne sekcie a univerzity spočíva popri finančnej podpore učiteľov a lektorov aj v dotácii kníh pre študentov a školskú knižnicu kabinetu španielčiny v čiastke 150000 - 200000 Sk na rok a školu.
V školskom roku 2001/2002 boli na Slovensko vyslaní odborní lektori španielskeho jazyka a literatúry :
Univerzity:
4 lektori – Bratislava, Nitra, Banská Bystrica, Prešov
1 lektor – Pedagogická fakulta UK Bratislava - dohoda s Univerzitou v Granade
1 lektor – Filozofická fakulta UK Bratislava - dohoda s Univerzitou Complutense Madrid
Stredné školy:
Celkový počet učiteľov v bilingválnych sekciách s finančnou podporou Španielska dosiahol 30 učiteľov
Pre najlepších žiakov prvých ročníkov bilingválnych sekcií sa každoročne pripravuje cesta do Španielska, na ktorej sa zúčastňuje 22 študentov, vrátane víťaza Olympiády v španielčine. Pre maturantov v bilingválnych sekciách existuje program spolupráce s Univerzitou v Granade, ktorá každoročne udeľuje 3 úplné štipendiá, ktoré počas celého štúdia zahŕňajú ubytovanie, diéty a zápisné na univerzitu. 

Iné pomoci, ktoré Španielsko poskytuje učiteľom a študentom, sú štipendiá Španielskej agentúry pre medzinárodnú spoluprácu Ministerstva zahraničných vecí Španielska určené na štúdium špecifických a postgraduálnych kurzov. V roku 2001/2002 tieto štipendiá obdržalo 14 študentov, 15 učiteľov a 16 profesionálov a štátnych zamestnancov.

       Ministerstvo školstva, kultúry a športu Španielskeho kráľovstva udeľuje každoročne podporu prekladom španielskej literatúry do slovenčiny, v priemere100 000 Sk ročne. V minulom roku túto pomoc obdržalo vydavateľstvo Slovenský spisovateľ za preklad antológie barokovej poézie pod názvom “Zaľúbený prach” (preklad básnik Ján Zambor).

ONCE (Národná organizácia nevidiacich Španielska) darovala v roku 2001 knihu nevidiacim v Levoči v hodnote 100 000 Sk a spolupráca v tejto oblasti sa v roku 2002 bude rozširovať aj pre školu v Bratislave. MZV ŠK finančne podporilo v oblasti školstva a kultúry Slovenskú republiku v roku 2001 celkovou sumou 54 465 EUR.

Ďalšia finančná podpora bola určená pre posilnenie demokratického prostredia a tolerancie voči  rómskej národnostnej menšine, odstraňovania predsudkov, prevencie vnútroetnických konfliktov, nadviazanie alebo upevnenie spolupráce medzi zúčastnenými stranami v širšom kontexte. Finančná podpora bola poskytnutá vo výške 150 000 EUR.

Finančná podpora spolu v roku 2001 predstavovala 206 846 EUR.

TALIANSKA  REPUBLIKA

	Právnym nástrojom na realizovanie bilaterálnej pomoci v Talianskej republike pre SR je LEGGE EST č. 212 /92 o neinvestičnej pomoci. Zodpovednosť za program bilaterálnej pomoci nesie Ministerstvo pre produktívne aktivity. Pre krajiny SVE je príspevok  max. do výšky 60% nákladov  projektu. Projekty financované na základe LEGGE 212/92 môžu byť predkladané len talianskymi firmami, ktoré musia nájsť a určiť slovenského partnera – prijímateľa pomoci.  

Pomoc Talianskej republiky je zameraná na tieto oblastí:
•	Odborné a managerské  vzdelávanie
•	Technickú pomoc
•	Oblasť školstva, pedagogická spolupráca, vzdelávanie a kultúra
•	Pomoc v oblasti právno-inštitucionálnej
.
Slovenská republika ešte stále nepodpísala bilaterálnu dohodu o spolupráci na roky 2001-2005.

           Národný súhlas SR k realizácii jedného projektu bol udelený v roku 2001, ktorého finančna čiastka nebola vyčíslená.

Tabuľka č. 7 : Prehľad projektov v roku 2001 (Taliansko-slovenská spolupráca)

Systém integrovanej osobnej železničnej dopravy v Bratislavskom kraji
Sektor : Ministerstvo dopravy
Popis : Projekt optimalizuje riešenie infraštruktúry dopravy zvýšením použitia    systému integrovanej dopravy. Cieľom je profesionálne školenie odborníkov vybudovania správy, riadenia a organizovania marketingu integrovanej dopravy.

SPOJENÉ  KRÁĽOVSTVO  VEĽKÁ  BRITÁNIA  a  SEVERNÉHO  ÍRSKA

Všetky projekty uskutočnené v rámci bilaterálnej spolupráce medzi Veľkou Britániou a Slovenskou republikou sú riadené Britským veľvyslanectvom v Bratislave. Realizácia a koordinácia bilaterálnej spolupráce je v kompetencii Ministerstva pre medzinárodný rozvoj - DFID, ktoré má svoje zastúpenie na Britskom veľvyslanectve. Bilaterálna spolupráca so Slovenskou republikou sa realizuje na základe Strategického plánu pre Slovensko a Akčného plánu pre Slovensko z roku 2001.
Prehľad prioritných oblastí na obdobie  2001-2003 :

•	Podpora reformy verejnej správy 
•	Pomoc pri reforme lokálnej vlády 
•	Inštitucionálny rozvoj na zníženie sociálnej chudoby a sociálneho vylúčenia
•	Zlepšený prístup k justícií
•	Regionálny rozvoj 
•	Rozvoj kapitálového trhu
•	Posilnenie kapacít štátnych orgánov životného prostredia
•	Rozvoj poradenstva a informačného servisu občanom
Tabuľka č. 8 : Prehľad bilaterálnych projektov v roku 2001( Spolupráca SR a VB)
Názov projektu	Suma v £	
Posilnené parlamentné procesy	350,000	
Životného prostredie a strategické plánovanie	675,000	
Efektívnejšia a nestrannejšia  verejná správa	1,794 730	
Posilnené partnerstvá medzi obcami , regiónmi a miestnymi komunitami	600,000	
Posilnená občianska spoločnosť	640,000	
Lepšie regulovaný a transparentnejší finančný sektor. 	827,000	
                                                                                                      SPOLU	4 886 730	

Finančná podpora pre Slovenskú republiku v rámci bilaterálnej spolupráce s Veľkou Britániou bola vyčíslená vo výške 7 712 267 EUR
ZÁVER

Úrad vlády SR po prebratí kompetencií z MZV SR v oblasti bilaterálnej spolupráce, písomne kontaktoval veľvyslancov všetkých členských štátov Európskej únie a Nórskeho kráľovstva v Slovenskej republike a oboznámil ich s touto skutočnosťou. V júli 2001 bolo zorganizované stretnutie veľvyslancov týchto krajín a sektorových koordinátorov na Úrade vlády, na ktorom boli zverejnené informácie o Akčných plánoch bilaterálnej pomoci Holandského kráľovstva, Nórskeho kráľovstva a Belgického kráľovstva pre Slovenskú republiku.

V priebehu ďalšieho obdobia sa uskutočnili bilaterálne rozhovory so zástupcami Delegácie Valónsko-Brusel v Prahe, ďalej veľvyslancami Belgického kráľovstva, Talianskej republiky, Nórskeho kráľovstva a zástupcami Zastupiteľských úradov Rakúskej republiky,  Francúzskej republiky, Švédskeho kráľovstva a Španielskeho kráľovstva ako aj so zástupcom veľvyslanectva  Spojeného kráľovstva Veľkej Británie a Severného Írska. Na základe získaných informácií z týchto rozhovorov  sa začal proces prípravy a rokovaní o konkrétnych programoch.

          Rozhodujúcu úlohu v rámci bilaterálnej pomoci má Úrad vlády SR v rámci spolupráce s Nórskom, Flámskom, Holandskom a Valónskom. Úloha ÚV SR ako koordinátora zahraničnej pomoci v týchto štyroch krajinách spočíva v : 
•	rokovaní s partnerskou krajinou o prioritných oblastiach pre poskytovanie zahraničnej pomoci na dané obdobie,
•	zverejnení výzvy na predkladanie projektov cez sektorových koordinátorov a domovskú stránku ÚV SR,
•	prijímanie projektových zámerov od predkladateľov, 
•	výber projektov na základe posúdenia súladu predložených projektov so zámerom a dohodnutými prioritami,
•	hodnotenie projektov, ich odporučenie partnerskej strane a bilaterálne rokovanie o projektoch s partnerskou stranou.

Najkompletnejšia spolupráca je rozbehnutá s Belgickým kráľovstvom, kde zástupcovia ÚV SR boli menovaní do Spoločnej zmiešanej komisie, ktorej úlohou je výber projektov na medzinárodnej úrovni a podpísanie Programu o vzájomnej bilaterálnej spolupráci a kde slovenská strana má spolorozhodovanie o zaradení projektu do programu bilaterálnej spolupráce. 
	
Z uvedeného prehľadu je zrejmé, že rozsah zahraničnej pomoci SR, ktorý prichádza od členských krajín EÚ je významný a finančná podpora 556 449 412 Sk je nezanedbateľná. O veľkom záujme o bilaterálnu pomoc svedčí prudký nárast počtu predložených projektov ( napr. pre projekty v holandskom programe Matra bolo predložených pre rok 2002 až 54 projektov ).

	Nasledujúca tabuľka a grafické znázornenie prezentujú sumárne aj vizuálne vyčíslenie zahraničnej pomoci poskytovanej Slovenskej republike v roku 2001. Niektoré krajiny ako Talianska republika a Valónsky región a Francúzske spoločenstvo Belgického kráľovstva nemohli byť zahrnuté, pretože zahraničná podpora týchto krajín nebola vyčíslená.

Tabuľka č. 9 : Zahraničná pomoc v roku 2001 pre SR z členských krajín EÚ

ŠTÁT	Celkový počet projektov	Hodnota projektov
v EUR	
Flámske spoločenstvo BK
	5	536194	
Valónsky región a Francúzske spoločenstvo BK	
30	
Nie je vyčíslená	
Dánske kráľovstvo
	12	659 789	
Francúzska republika
	46	518 795	
Holandské kráľovstvo
	6	1 724 365	
Nemecko
	12	1 533 894	
Nórske kráľovstvo
	8	260193	
Španielske kráľovstvo
	-	206 846	
Talianska republika
	1	Nie je vyčíslená	
Veľká Británia
	6	7 712 267	
                                                 Spolu
	126	13 152 345	

Ako z uvedenej tabuľky  vyplýva, zahraničná pomoc plynúca z bilaterálnych zdrojov predstavovala v roku 2001 značný prínos štátnym a súkromným inštitúciám pri upevňovaní trhových pravidiel, demokracie, ochrane a tvorbe životného prostredia a pri prechode a budovaní inštitúcií podľa vzoru Európskej únie.

Graf č. 1 :